የዘመነ ደርግ “ነጻ እርምጃ” የበርካታ ኢትዮጵያውያንን ሕይወት ቀጥፏል፡፡ ሺሕዎች ልጆቻቸውን አጥተዋል፤ ሺሕዎች የደም እንባ አልቅሰዋል፡፡ የዚያ የግፍ ዘመን ጠባሳ አሁንም ገና አልሻረም፡፡ ነጻ እርምጃ የተባለው የግድያ ተግባር ያለመደማመጥ ውጤት ነው፡፡ የሐሳብና የአመለካከት ልዩነቶችን በሰከነና በሠለጠነ ሁኔታ መፍታት ሳይቻል ሲቀር ወይም ልዩነቶች በሰላማዊ ሁኔታ የሚፈቱበት ዕድል ዝግ ሲሆን የጡንቻ አስተሳሰብና እርምጃ የበላይነት ያገኛል፤ ግድያና እስር ብቸኛ የልዩነት መፍቻ ዘዴዎች ይሆናሉ፤ አውዳሚነት ይነግሳል፡፡ አሁንም ከዚያ የጥፋት ዘመን አልተማርንምና በዚያው መንገድ ቀጥለናል፡፡ አሁንም በሥልጣን ላይ ያሉት ኃይሎች የሕዝብን ብዞትና እሮሮ መስማት አልቻሉም፡፡ አሁንም የወያኔ ግፈኛ አገዛዝ የተለየ ሐሳብ የሚያራምዱ ወገኖች የሚደመጡበት ዕድል ዝግ ነው፡፡ አሁንም እንደትናንቱ ብቸኛው የልዩነት መፍቻ መንገድ ጡንቻና ጥይት ሲሆን እየታዘብን ነው፡፡
